Die UV het Donderdag in ’n verklaring op sy webwerf gesê dat die voortsetting van die akademiese program ’n voorkeur is en studente wat aan die ontwrigting deelgeneem het, sal ingevolge die universiteit se tugprosedures gedissiplineer word.
Studente het Donderdag ook ’n griefskrif aan die bestuur van die UV oorhandig. Vereistes in die griefskrif sluit in dat onderriggeld nie in 2018 verhoog word nie, dat die bestuur die studenteraad geldelik ondersteun deur die Right2Learn-program, dat die veiligheid van studente wat nie op die kampus woon nie verseker word, en dat gratis en onbeperkte Wi-Fi-toegang in ’n radius van 3,5 km om die kampus verskaf word.
Die UV het aangedui dat geen besluit oor die verhoging van onderriggeld vir 2018 geneem is nie en dat so ’n besluit deur die universiteitsraad geneem moet word.